paragraph_text: Još neki poznati i slavni ratnici bili su: hrvatski ban Toma Erdödy (1558. – 1624.) koji je s hrvatskim ratnicima ostvario sjajnu pobjedu god. 1593. kod Siska koja je ujedno bila prekretnica u ratu Hrvata s Turcima, ban Ivan III. Drašković († 1648.) jedini Hrvat na položaju ugarskog palatina u to vrijeme kojeg su nazvali "defensor Croatiae", ban Nikola VII. Zrinski (1620. – 1664.) i ban Petar IV. Zrinski (1621. – 1671.) koji su nanijeli velike gubitke turskoj vojsci, ban Ivan Karlović (1485. – 1531.), ban Petar Keglavić (1478. – 1554.), Krsto I. Frankapan Brinjski (1482. – 1527.), general Ivan Lenković († 1569.), kapetan Grgur Orlovčić († 1526.), ban Matko Talovac († 1445.), ban Juraj V. Zrinski (1599. – 1626.), zapovjednik Marko Horvat Stančić (o. 1520. – 1561.), zapovjednik Vid Hallek, ban Petar II. Erdődy (1504. – 1567.), svećenik Marko Mesić (1640. – 1713.), fra Luka Ibrišimović (1626. – 1698.) i mnogi drugi.